b'\n_START_ARTICLE_\n\xc3\x81lvaro del Portillo\n_START_PARAGRAPH_\n\xc3\x81lvaro del Portillo y Diez de Sollano (11. m\xc3\xa4rts 1914 \xe2\x80\x93 23. m\xc3\xa4rts 1994) oli Hispaania ehitusinsener ja Rooma Katoliku Kiriku piiskop. Ta teenis Opus Dei prelaadina 1982\xe2\x80\x931994. _NEWLINE_Paavst Benedictus XVI kuulutas ta 28. juunil 2012 auv\xc3\xa4\xc3\xa4rseks, paavst Franciscus 27. septembril 2014 \xc3\xb5ndsaks.\n_START_SECTION_\nElu\n_START_PARAGRAPH_\nAlvaro del Portillo s\xc3\xbcndis Madridis. Ta \xc3\xb5ppis t\xc3\xb6\xc3\xb6stus- ja tsiviilehitust ning p\xc3\xa4rast doktorikraadi omandamist Madridi \xc3\x9clikoolist t\xc3\xb6\xc3\xb6tas \xc3\xb5ppej\xc3\xb5una \xc3\xbclikooli ehitusteaduskonnas. L\xc3\xbchidalt t\xc3\xb6\xc3\xb6tas ta ka Kiirteede ja Sildade Ametis provintsides, mida l\xc3\xa4bivad Jucari, Duero ja Ebro j\xc3\xb5ed._NEWLINE_1935. aastal liitus ta Opus Deiga ning 25. juunil 1944 p\xc3\xbchitseti ta preestriks. Ta j\xc3\xa4tkas oma \xc3\xb5pinguid, et omandada veel kaks doktorikraadi \xc3\xbche filosoofias ning teise kanoonilises \xc3\xb5iguses. Seej\xc3\xa4rel p\xc3\xbchendas ta end t\xc3\xa4ielikult Opus Dei juhtimisele ning teenimisele prelatuuri peasekret\xc3\xa4rina. Paavst Pius XII valitsemisajal (1939\xe2\x80\x931958) t\xc3\xb6\xc3\xb6tas ta mitmes Rooma Kuuria ametkonnas Vatikanis._NEWLINE_1963. aastal nimetati ta paavst Johannes XXIII poolt konsultandiks paavstlikku kanoonilise \xc3\xb5iguse revisjoni komisjoni. Paavst Paulus VI nimetas ta mitmetesse Vatikani II Kirikukogu j\xc3\xa4rgsetesse komisjonidesse. 1975. aastal valiti ta Opus Dei presidendiks ning Josemaria Escriva de Balagueri j\xc3\xa4reltulijaks. 1982. aastal nimetas P\xc3\xbcha Tool ta esimeseks Opus Dei prelaadiks. 1991. aastal p\xc3\xbchitseti Alvaro del Portillo piiskopiks paavst Johannes Paulus II poolt._NEWLINE_Ta on avaldanud t\xc3\xb6id pastoraalsete ja kiriku\xc3\xb5petuslike k\xc3\xbcsimuste kohta, mis teiste hulgas uurivad p\xc3\xb5hjalikult usklikke rolli Rooma Katoliku Kirikus; inimlikust osast preestriks kujunemisel; pastoraalsete struktuuride funktsionaalsust ja d\xc3\xbcnaamikat. Opus Dei prelaadina teenis ta ka Piura \xc3\x9clikooli kantslerina Peruus._NEWLINE_M\xc3\xb5nda aega p\xc3\xa4rast tema 80. s\xc3\xbcnnip\xc3\xa4eva naasis ta palver\xc3\xa4nnakult P\xc3\xbchalt Maalt. Ta suri 23. m\xc3\xa4rtsil 1994 Roomas.\n_START_SECTION_\nP\xc3\xbchakuks kuulutamise protsess\n_START_PARAGRAPH_\nKui Alvaro del Portillo suri, siis meenutas paavst Johannes Paulus II tema \xe2\x80\x9ekirglikku elu preestri ja piiskopina; moraalset meelekindlust, milles ta oli eeskujuks teistele; usaldust jumalikku ettehooldusesse ning lojaalsust Peetruse auj\xc3\xa4rjele\xe2\x80\x9c._NEWLINE_Tolleaegne kardinal Joseph Ratzinger osutas Alvaro del Portillo \xe2\x80\x9etagasihoidlikkusele ning k\xc3\xa4ttesaadavusele igas olukorras,\xe2\x80\x9c tema t\xc3\xb6\xc3\xb6le Usudoktriini Kongregatsioonis, mida Alvaro del Portillo \xe2\x80\x9erikastas ainulaadsel moel oma kompetentsuse ja kogemusega\xe2\x80\x9c._NEWLINE_6. detsembril 2002 avas piiskop Javier Echevarria Rodriguez uurimise Alvaro del Portillo p\xc3\xbchakuks kuulutamise kohta._NEWLINE_2004. aastal meenutas Rooma kardinalvikaar Camillo Ruini Alvaro del Portillot j\xc3\xa4rgmiselt: \xe2\x80\x9eAinult m\xc3\xb5nede \xc3\xbcksikute kohtumiste kaudu, mil mul oli v\xc3\xb5imalus kohtuda piiskop del Portilloga j\xc3\xa4ttis ta minu hinge igaveseks meelde veendumise, et leidsin ennast seismas t\xc3\xb5eliselt eeskujuliku vaimuliku ees.\xe2\x80\x9c Ta lisas: \xe2\x80\x9eTema vankumatus usalduses kirikudoktriini, l\xc3\xa4heduses paavstiga, pastoraalses heategevuses, alandlikkuses ja tasakaalukuses ilmutas ta erakordset sisemist rikkust. Teenistus, milles Alvaro del Portillo Rooma Katoliku Kirikut teenis ning tema viivitamatu ja efektiivne viis, millega ta toetas P\xc3\xbcha Isa pastoraalseid initsiatiive oma diotseesis, n\xc3\xa4itas tema armastust Kiriku suhtes, mida ta oli \xc3\xb5ppinud p\xc3\xbcha Josemarialt.\xe2\x80\x9c_NEWLINE_Kardinal Ruini lisas, et on olemas paljude vaimulike ning ilmikute tahe ja soov \xe2\x80\x9ekiireks p\xc3\xbchakuks kuulutamise protsessi algatamiseks\xe2\x80\x9c. Kardinal mainis, et lisaks on olemas rikkalik hulk tunnistusi inimestelt, kes teda l\xc3\xa4hedalt tundsid, nende seas ka mitmeid kardinale ja piiskoppe. Kardinal Ruini: \xe2\x80\x9eItaalia Piiskoppide Konverents on \xc3\xbcheh\xc3\xa4\xc3\xa4lselt avaldanud oma poolehoidu p\xc3\xbchakuks kuulutamise protsessi alustamise kohta.\xe2\x80\x9c_NEWLINE_28. juunil 2012 teatas Vatikan, et tema elu v\xc3\xb5ib tunnustada kui \xe2\x80\x9ekangelaslikku voorust\xe2\x80\x9c \xe2\x80\x93 suur samm edasi p\xc3\xbchakuks kuulutamise protsessis. Sellest ajast alates nimetatakse piiskop Alvaro del Portillot Auv\xc3\xa4\xc3\xa4rseks Jumala-sulaseks._NEWLINE_Protsessi jooksul intervjueeriti 133 tunnistajat. Nende hulgas oli 19 kardinali, 12 piiskoppi v\xc3\xb5i peapiiskoppi. 62 tunnistajat on Opus Dei prelatuuri liikmed ning 71 ei kuulu sinna._NEWLINE_Vatikanile esitatud uurimise dokumentatsioon koosneb kolmest k\xc3\xb6itest, kokku 2530 lehek\xc3\xbcljest.\n_START_SECTION_\nV\xc3\xa4ljav\xc3\xb5tteid tema t\xc3\xb6\xc3\xb6dest\n_START_PARAGRAPH_\n\xe2\x80\x9ePuhas r\xc3\xb5\xc3\xb5m p\xc3\xb5hineb j\xc3\xa4rgmisele alusele: meie tahtele elada Jumalale ning soovile teenida teisi Jumala t\xc3\xb5ttu. \xc3\x96elgem Issandale, et me ei taha midagi enamat peale tema teenimise r\xc3\xb5\xc3\xb5muga. Kui me k\xc3\xa4itume sellisel viisil, siis leiame, et meie sisemine rahu, r\xc3\xb5\xc3\xb5m ja hea huumorimeel viib palju hingi Jumalale l\xc3\xa4hemale. Andke tunnistust kristlikust r\xc3\xb5\xc3\xb5must. N\xc3\xa4idake neile, kes teid \xc3\xbcmbritsevad, et just see on meie suur saladus. Me oleme r\xc3\xb5\xc3\xb5msad, kuna oleme Jumala lapsed, kuna tegutseme temaga, kuna v\xc3\xb5itleme, et olla Tema jaoks paremad. Kui me oma teel libastume, siis l\xc3\xa4heme t\xc3\xa4nulikult pihisakramenti vastu v\xc3\xb5tma, kus avastame vendluse k\xc3\xb5ikide meeste ja naistega.\xe2\x80\x9c Jutlus, 12. aprill 1984, tsiteeritud Francis Fernandez Carvajal poolt \xe2\x80\x9eVestlus Jumalaga\xe2\x80\x9c.'